钦定古今图书集成/明伦汇编/官常典/第603卷 > 葛浩
## 钦定古今图书集成/明伦汇编/官常典/第603卷 > 葛浩

按《广东通志》：“浩字天宏，上虞人。弘治丙辰进士，累官
广东左参议。岂弟爱人，每听断必持平，熟思乃决。正
德十五年，新宁盗起，抚按具闻议讨，乃调兵一万五
千，分据要害。浩与参将李漳军新宁，右布政章拯军
新会，知府简沛军海晏进击之，贼众大溃，多走匿。时
令有捕获者，随贼所指即馘之，滥及商民。独浩用兵”
有纪，多所验出。时为之谚曰：“大盗起家室，弃葛、李则
生，章、简则死。”时贼首陆四未得，拯即议奏凯。浩止之
曰：“蕴崇未除，终当复发。吾与公等戮力两月，贼可尽
也，奈何遽旋师乎？”不听。亡何，贼复为民扰，知县胡纶
用降贼罗九计，始诱陆四出戮之，馀党乃平。督抚叙
功，拯为上，浩次之，士论哗焉。后浩历广东右布政使，
终官大理寺卿。子木登进士，人以为不滥无辜之报，
新宁人至今称之。